Euroopa Liidu Teataja L 330 , 21/12/1994 Lk 0031 - 0032

Soomekeelne eriväljaanne: Peatükk 3 Köide 64 Lk 0094

Rootsikeelne eriväljaanne: Peatükk 3 Köide 64 Lk 0094



Komisjoni määrus (EÜ) nr 3122/94, 20. detsember 1994, milles sätestatakse toetust saavate põllumajandustoodete riskianalüüsi kriteeriumid EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 12. veebruari 1990. aasta määrust (EMÜ) nr 386/90 toetust või muid summasid saavate põllumajandustoodete kontrollimise kohta ekspordi ajal [1] (muudetud määrusega (EÜ) nr 163/94) [2], eriti selle artiklit 6, ning arvestades, et: nimetatud määruse artikli 3 lõike 2 teises lõigus sätestatakse, et tootmissektori kohta kehtiva 5 % määra võib asendada kõiki sektoreid hõlmava 5 % määraga, kui liikmesriik kohaldab toodete valikulise füüsilise kontrolli süsteemi, järgides riskianalüüsi 2 % miinimummäära; II lisasse mittekuuluvate toodete puhul on õigustatud kontrolli vähendamine; valikukriteeriumid tuleks määratleda määruse (EMÜ) nr 386/90 artiklis 6 ettenähtud korras; need kriteeriumid tuleb vastu võtta enne 1. jaanuari 1995, kuna määruse (EMÜ) nr 386/90 artikli 3 lõike 2 uues variandis nähakse ette riskianalüüsi kasutamine alates sellest kuupäevast; komisjoni strateegilises pettusevastases programmis on rõhutatud ulatuslikumat riskianalüüsi rakendamise vajadust, eelkõige seoses andmebaaside kasutamisega; see programm rõhutab komisjoni ja liikmesriikide vahelise koostöö vajadust, kusjuures näeb ette, et koostöö peab toimuma ülimalt diskreetselt; need meetmed on vajalikud ja asjakohased ning neid tuleks ühetaoliselt kohaldada; käesoleva määrusega ettenähtud meetmed on kooskõlas asjaomaste korralduskomiteede arvamusega, ON VASTU VÕTNUD KÄESOLEVA MÄÄRUSE: Artikkel 1 Riskianalüüsi eesmärk on suunata füüsiline kontroll neile toodetele, füüsilistele isikutele, juriidilistele isikutele ja sektoritele, mis kujutavad endast suurimat riski. Et välja valida füüsiliselt kontrollitavad tooted, tuleb määratleda olemasolevad riskid ja hinnata nende suurust. Kui liikmesriigid kasutavad riskianalüüsi vastavalt määruse (EMÜ) nr 386/90 artikli 3 lõike 2 teisele lõigule, võivad nad, füüsiliselt kontrollitavate toodete ekspordideklaratsioone valides toetuda eelkõige teatavatele kriteeriumidele: 1) toodete osas: - päritolu, - liik, - toetusnomenklatuurile vastavad omadused, - väärtus, - tollistaatus, - tariifivigade oht, - toetusemäära sõltuvus tehnilistest omadustest ja toodete esitlusest (rasvasisaldus, veesisaldus, lihasisaldus, tuhasus, pakend, jne), - äsja toetuskõlblikuks saamine, - kogus, - eelmiste valimite analüüsid, - siduv tariifiinformatsioon (BTI); 2) kauplemise osas: - sagedus, - ebahariliku kauplemise ilmnemine ja/või uue kauplemisviisi väljakujunemine, - kauplemise ümberpaigutumine; 3) toetusnomenklatuuri osas: - toetuse määr, - nomenklatuurid, millele makstakse kõige rohkem eksporditoetust, - toetusemäära vigade ohu sõltuvus tehnilistest omadustest ja toodete esitlusest (rasvasisaldus, veesisaldus, lihasisaldus, tuhasus, pakend, jne); 4) eksportijate osas: - nende maine ja usaldusväärsus, - nende finantsolukord, - uute eksportijate ilmumine, - selge majandusliku põhjenduseta eksport, - eelnevad vaidlused, eelkõige pettusjuhtumid; 5) eeskirjade rikkumise osas: - teatavates tootmissektorites avastatud või kahtlustatud rikkumised; 6) kasutatud tollikorralduse osas: - tavaline deklareerimiskord, - lihtsustatud deklareerimiskord, - impordideklaratsioonide aktsepteerimine komisjoni määruse (EMÜ) nr 2454/93 [3] artiklite 790 ja 791 kohaselt; 7) eksporditoetuste andmise korra osas: - eelfinantseerimine (töödeldud või töötlemata tooted), - vahetu eksport, - pardavarude tarnimine. Artikkel 2 Artiklis 1 nimetatud kriteeriumide kohaldamisel tagavad pädevad asutused ametisaladuste hoidmise ja nende käsutuses olevate või neile mis tahes kujul teatavaks saavate isikuandmete konfidentsiaalsuse. Pädevad asutused tagavad eelkõige, et neid andmeid kaitstakse samas ulatuses, nagu samalaadseid andmeid kaitstakse nende liikmesriikide siseriiklike õigusaktide ja ühenduse õiguse alusel. Niisuguseid andmeid ei tohi kasutada muul kui käesolevas määruses ettenähtud eesmärgil. Artikkel 3 1. Liikmesriigid ja komisjon hindavad saadud kogemuste alusel koos nende kriteeriumide usaldatavust ja asjakohasust, tehes tarbe korral süsteemis ja valikuparameetrites vajalikke kohandusi, et muuta füüsilist kontrolli tulemuslikumaks ja parandada selle suunatust. 2. Liikmesriigid teatavad komisjonile: - võetud meetmetest, sealhulgas riiklikele talitustele antud juhistest riskianalüüsil põhineva valikusüsteemi kohaldamiseks, arvestades lõikes 1 märgitud kriteeriume, - üksikjuhtumitest, mis võiksid teistele liikmesriikidele huvi pakkuda. 3. Liikmesriigid tagavad, et keskasutus koordineerib riskianalüüsi käsitlevat teavet. Artikkel 4 Kui liikmesriik kohaldab riskianalüüsil põhinevat valikusüsteemi, ei võeta kõikide sektorite üldise 5 % määra arvestamisel arvesse II lisasse mittekuuluvate toodete füüsilise kontrolli protsendimäära. Sel juhul kohaldatakse II lisasse mittekuuluvate toodete suhtes 2 % miinimummäära. Artikkel 5 Käesolev määrus jõustub seitsmendal päeval pärast selle avaldamist Euroopa Ühenduste Teatajas. Käesolevat määrust kohaldatakse 1. jaanuarist 1995 sellest kuupäevast alates vastuvõetud ekspordideklaratsioonide suhtes. Käesolev määrus on tervikuna siduv ja vahetult kohaldatav kõikides liikmesriikides. Brüssel, 20. detsember 1994 Komisjoni nimel komisjoni liige René Steichen [1] EÜT L 42, 16.2.1990, lk 6. [2] EÜT L 24, 29.1.1994, lk 2. [3] EÜT L 253, 11.10.1993, lk 1. --------------------------------------------------